Várad (Emőd Tamás)
A Bémer-téren három banda húzta,
S fölé a nyár fülledt-kék ege dűlt,
A Kálváriát szőllő koszorúzta,
A Bazárkertben Dankó hegedült.

A Körös-uccán ócska kis szobában
Szerkesztett négy-öt nyúrga ifiúr
Bozontosan, virággal gomblyúkában,
Ott pengette a lantot Ady úr.

Ott, ott virrasztott négy-öt borzas üstök,
Rótták a rigmust és fútták a füstöt,
A nyomda „Tarka Krónikát” szedett...

Sikíttó nyár volt. Három banda húzta.
Csak az Ady úr homloka borúzta
A sírt, hol egy világ elsüllyedett.

Megjegyzés

versek